Muumileehi (animaatioráiđu)

Muumileehi (, , , ) lii kuovâmáánust 2019 vuosmuu tove oinum syemmilâš-brittilâš animistum televisioráiđu, mii vuáđuduvá Tove Jansson Muumi-kiirjijd já Tove já Lars Janssonin "Muumistáálu"-ráiđukuuvijd.
Rááiđu lii stivrim brittilâš Steve Box já tom láá olášuttâm tiätumaašinanimaation. Pyevittâsfinnodâh lii syemmilâš Gutsy Animations ohtsâšpargoost Yleisradioin. Fáárust lii meiddei syemmilâš Anima Vitae -animaatiostudio. Sämikielâlij dubbaamij stivriimist västidij Susa Saukko já suomâkielâlij Carla Rindell. Anarâškielân rááiđu lii jurgâlâm Neeta Jääskö, nuorttâlâškielân Tiina Sanila-Aikio, pajekielân Inger-Mari Aikio já suomâkielân Minna Tasanto, kii jurgâlij meiddei "Muumilaakson tarinoita-"rááiđu ive 2017 versio. Rááiđu dramaturg lii Melli Maikkula.
Rááiđu budjet lâi paijeel 20 miljovn eurod, mii taha rááiđust puoh tivrâsumos syemmilâš televisiopyevtittâs kuássin.
PGS Entertainment hommái rááiđu jyehimvuoigâdvuođâid vyesimáánu 1. peeivi 2019.
Pajeh.
Vuosmuš paje.
Rááiđu vuosmuu paajeest lijjii 13 uássid, main vuosmuš oinui vuosmuu tove Suomâst kuovâmáánu 25. peeivi 2019 suomâkielân já čuávuváá peeivi ruotâkielân. Pajekielân vuosmuu paje uásih oinuuškuottii cuáŋuimáánu 13. peeivi 2020. Anarâškielân vuosmuu paje uásih iä rahtum ollágin. 
Suomâkielâlijd oosijd puovtij keččâđ televisiost vuosmuu tove ain vuossaargâ Yle TV2:st já ruotâkielân jyehi majebaargâ Yle Teema &amp; Fem -kanavast. Uđđâ oosijd almostittii sehe suomâ- já ruotâkielân kuittâg jo ain vuossaargâ Yle Areenast. Stuorrâ-Britanniast televisiofinnodâh Sky lii vuolgâttâm rááiđu cuáŋuimáánu 19. peeivi 2019 rääjist.
Nubbe paje.
Meid rááiđu nube paajeest láá 13 uássid. Tain čiččâm jurgâlui já dubbajui meid anarâškielân (uásih 2-8). Loopah nube paje uásih pottii nuorttâlâškielân. Pajekielân oosijd iä ráhtám ollágin.
Anarâškielâliih uásih almostuvvii Yle Areenan ain jyehi vuossaargâ čohčâmáánu 7. peeivi 2020 rääjist. Siämmáá peeivi taid puovtij keččâđ meiddei televisiost, kost toh pottii Unna Junná saajeest. Nuorttâlâškielân vuosmuš uási oinui roovvâdmáánu 26. peeivi 2020.
Suomâkielân paje vuosmuuh nelji uási almostuvvii Yle Areenast jo tolebáá, njuhčâmáánu 2. peeivi 2020, já čuávuvááh nelji njuhčâmáánu 30. peeivi. Majemuuh vittâ uási almostuvvii cuáŋuimáánu 27. peeivi. Oosijd puovtij keččâđ suomâkielân Yle TV2:st njuhčâmáánu 2. peeivi rääjist, já ruotâkielân taid láá čáittám BUU-klubben -ohjelm ohtâvuođâst Yle Teema &amp; Fem -kanavast. Kyehti vuosmuu uási čaittii meid Finnkino elleekoveteatterijn kuovâmáánu 2. peeivi 2020. Stuorrâ-Britanniast nube paje algâttii vuolgâttiđ juovlâmáánu 21. peeivi 2019 já Japanist uđđâivemáánu 9. peeivi 2020 rääjist.
Kuálmád paje.
Rááiđu kuálmád paje rähtimist almottii skammâmáánust 2020. Tast-uv lijjii 13 uássid, main nelji šoodâi meid anarâškielân (uásih 6-9). Uásih 1-5 šoddii pajekielân, já 10-13 vist nuorttâlâškielân. Stuorrâ-Britanniast kuálmád paje oinuuškuođij cuáŋuimáánu 1. peeivi 2022. Suomâst tot vist almostui roovvâdmáánu 3. peeivi 2022. Vuosmuš uási mii oinui anarâškielân lâi 6. uási ađai "Tohto hirmos mainâseh", mii oinui televisiost já poođij Yle Areenan roovvâdmáánu 23. peeivi 2023.
Niäljád paje.
Rááiđu niäljád paajeest almottii uđđâivemáánust 2023. Tast ij lah jurgâlum ohtâgin uási anarâškielân ige ereskin sämikieláid. Stuorrâ-Britanniast tot oinuuškuođij roovvâdmáánu 26. peivi 2024. Suomâst niäljád paje almostui uđđâive 6. peivi 2025.
Rááiđu muusik.
Rááiđu muusikijd láá ráhtám syemmiliih šuoŋârähteeh Pekka Kuusisto já Samuli Kosminen. Kuusisto eeči, Ilkka Kuusisto, lii ráhtám šuoŋâ "Muumiooppera"-čaaitâlmân ive 1974.
Čohčâmáánust 2018 almottii, ete Gutsy Animations raahtij sopâmuš Sony Musicijn, mast maaŋgah artisteh lávluuččii pitá jyehi uásán. Pittálisto almostui uđđâivemáánu 25. peeivi 2019.